‘ธีรศักดิ์’ยันโปร่งใสเปิดให้สอบไอแบงก์
“ธีรศักดิ์” ยัน การปล่อยสินเชื่อของไอแบงก์โปร่งใส พร้อมให้ตรวจสอบ
10 ม.ค. 2555

“ธีรศักดิ์” ยัน การปล่อยสินเชื่อของไอแบงก์โปร่งใส พร้อมให้ตรวจสอบ 
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ไอแบงก์) เปิดเผยว่า ธนาคารพร้อมที่จะให้ข้อมูลเกี่ยวกับการปล่อยกู้ตามที่คณะกรรมการตรวจสอบตั้งข้อสงสัย เพราะข้อเท็จจริงไม่ได้เกี่ยวกับการทุจริตหรือความไม่โปร่งใสในการปล่อยสินเชื่อ แต่เกี่ยวข้องกับวิธีการปฏิบัติมากกว่า ซึ่งเรื่องดังกล่าวเกิดขึ้นตั้งแต่ปี 2553 และเป็นเรื่องเกี่ยวกับการให้สินเชื่อเพียง 4 เรื่อง ส่วนที่เหลืออีก 8 เรื่อง เป็นเรื่องการตั้งสำรองหนี้ ซึ่งธนาคารได้มีการจัดตั้งสำรองหนี้เรียบร้อยแล้ว 
นายธีรศักดิ์ กล่าวว่า ปัญหาที่เกิดขึ้นเนื่องจากธนาคารไอแบงก์ให้สินเชื่อแก่ลูกค้า โดยที่ลูกค้าไม่เคยทำธุรกิจแต่ลูกค้าได้ว่าจ้างบริษัทอื่นบริหารธุรกิจเอง และปัจจุบันลูกค้ารายนี้ได้รีไฟแนนซ์หนี้ออกไปแล้ว ไม่ได้มีปัญหาหนี้เสียเกิดขึ้น หรือสร้างความเสียหายให้กับธนาคารแต่อย่างใด 
“ผมไม่อยากจะตอบโต้ เพราะว่าจะเหมือนกับว่าธนาคารไปวีโต ธปท. ก็พร้อมให้ตรวจสอบ ซึ่งก่อนหน้าที่คณะกรรมการธนาคารมีการจัดตั้งคณะกรรมการตรวจสอบเรื่องนี้แล้ว แต่ก็มีการคัดค้านว่า คณะกรรมการธนาคารจะตั้งกรรมการมาสอบเองนั้น ไม่เหมาะสม และกระทรวงการคลังก็มีการจัดตั้งคณะกรรมการตรวจสอบขึ้นมาใหม่ ก็ชี้แจงได้ทุกเรื่อง และพร้อมที่จะชี้แจงข้อเท็จจริง” นายธีรศักดิ์ กล่าว 
ทั้งนี้ คณะกรรมการสอบข้อเท็จจริงการปล่อยสินเชื่อที่มีนายอำนวย ปรีมนวงศ์ หัวหน้าผู้ตรวจราชการกระทรวงการคลังเป็นประธาน ซึ่งจะมีการประชุมในวันที่ 13 ม.ค.นี้ เพื่อตรวจสอบการปล่อยกู้ใน 12 โครงการ มูลหนี้ 3,000 ล้านบาทที่ธนาคารแห่งประเทศไทย (ธปท.) แจ้งว่าจะมีปัญหา